Loko u fikile emakumu ya ntila …

Xikwembu xi ku nyika munhu kumbe nchumu wo tiseketela hawona

Xihoko kumbe ku tirhisa swidzidziharisi hindlela yo biha a hi mhaka yintshwa. Bibele hakanyingi yi vulavula mayelana na mimbuyelo yo tirhisa xihoko hindlela yo biha leyi yi tirhaka hi ku ringana na yo tirhisa swidzidziharisi hindlela yo biha.

Mutsari wa Swivuriso u tsundzuxa hi ku vula leswaku:

Hinkwavo lava yengiwaka hi swona, a va tlharihanga.

SWIVURISO 20:1b

Ku tirhisa swidzidziharisi hindlela yo biha swi yisa eka mahanyelo yo nyumisa

Xitori xa Lota i xikombiso xa kahle xa hilaha ku tirhisa xihoko hindlela yo biha ku nga onhaka hakona vunene no yisa eka mahanyelo yo nyumisa.

Nhwanyana lowa mativula a ku ka ndzisana: “Tatana ú dyuharile swinene, tlhandlakambirhi etikweni leri ku hava vavanuna, kutani hi ta kumisa hi mani vana xana? Leswi hi nga endlaka swona, a hi pyopyise tatana hi vhinyo, hi etlela na yena leswaku a ta hi kumisa vana lava nga ta yisa rixaka ra ka hina emahlweni.” Hi vusiku byebyo, va pyopyisa tata wa vona hi vhinyo, kutani nhwanyana lowa mativula a ya a ya etlela na tata wa yena, kambe tata wa yena a nga n’wi twanga loko a nghena a etlela ni loko a huma a famba.

GENESA 19:31-33

Mimixo leyo tala endzhaku ka vusiku lebyi hundzeke?

U ta twa wonge u lo papama emagandlatini ya lwandle,

kumbe u lo etlela exihondzweni xa ngalava.

U ta ku: “Va ndzi himile, kambe a ndzi twanga ku vava,

va ndzi bile, kambe a ndzi swi vonanga.

Ri ta xa rini,

ndzi ta ya susa babalaza!”

SWIVURISO 23:34-35

Nkarhi wo tikamba

Loko swi ri tano, xiyani swinene mahanyelo ya n’wina; mi nga hanyi tanihi vanhu lava nga twisisiki nchumu, kambe hanyani tanihi lavo tlhariha. Londzovotani nkarhi lowu mi nga na wona, hikuva masiku lawa hi nga ka wona ma bihile. Hikokwalaho, mi nga vi lavo pfumala mano, kambe ringetani ku twisisa leswi Hosi yi rhandzaka swona. Mi nga nwi vhinyo yi mi pyopya, hikuva swi vanga vundendele, kambe ematshan’wini ya sweswo mi tala Moya.

VAEFESA 5:15-18

Tshembela eka Xikwembu, ku nga ri eka swidzidziharisi

“Ku katekile swisiwana emoyeni,

hikuva Mfumo wa matilo i wa swona.”

MATEWU 5:3

U wa Xikwembu

Xana a mi swi tivi leswaku miri wa n’wina i tempele ya Moya lowo Kwetsima lowu mi nga na wona, lowu Xikwembu xi mi nyikeke wona, ni leswaku a mi tifumi, xana? Mi xaviwile hi nxavo lowukulu; hikokwalaho, dzunisani Xikwembu hi miri wa n’wina.

I VAKORINTO 6:19-20

Xikwembu xi ku nyika matimba yo langutana na swa siku rin’we hinkarhi wolowo

Xi ndzi phamela leswinene, kutani ndzi tiyile;

vuntshwa bya mina bya pfuxetiwa, onge ndzi ngo haha kukota gama.

PISALEMA 103:5

Veka mahlo ya wena eka xikongomelo xa wena

A ndzi vuli leswaku ndzi swi kumile sweswo, kumbe leswaku ndzi hetisekile, e-e; kambe ndzi ringeta ku tikarhata leswaku ndzi swi kuma swi va swa mina, hikuva Kriste Yesu ú ndzi kumile a ndzi endla wa yena. Vamakwerhu, loko a ri mina, a ndzi anakanyi leswaku ndzi swi kumile, kambe ndzi endla xilo xin’we ntsena: Ndzi rivala swa le ndzhaku, ni ku ringeta hi matimba ku ya fika eka leswi nga le mahlweni.

VAFILIPIYA 3:12-13

Xikwembu xi endla swilo hinkwaswo swi va leswintshwa

Loko munhu a ri ka Kriste, ku tumbuluka leswintshwa; swa khale swi hundzile, ku nghenile leswintshwa.

II VAKORINTO 5:17

Tsundzuka

A hi leswi nga hundza, kambe leswi u swi endlaka hi vumundzuku leswi nga swa nkoka!

Loko u lava mpfuno hi swa vuhlonga fonela:

Alcoholics Anonymous 0861 435 722

Narcotics Anonymous 083 900 6962

SANCA 0861 472 622

Nimadyambu i mihloti,

loko ri xa i minkulungwana!

PISALEMA 30:5b

*Tindzimana ta matsalwa ti huma eka Bibele ya Xitsonga ya 1989.

Yi kandziyisiwile no hangalasiwa hi Vandla ra Bibele ra Afrika-Dzonga.

www.biblesociety.co.za

Bibles and audio Bibles are available on the BibleSA-app